The Glitter Band

História skupiny

Potom, ako sa stal prvý singel Garyho Glittera, „Rock and Roll Parts 1 and 2“ hitom číslo dva v rebríčkoch Spojeného kráľovstva, jeho manažér, Mike Leander, sa rozhodol, že bude treba k spevákovi zabezpečiť sprievodnú hudobnú skupinu. Obrátil sa preto na Johna Rossalla, ktorý viedol hudobnú formáciu, nazvanú the Boston Showband. S malými zmenami sa táto skupina stala základom kapely Glittermen, ktorá sa v roku 1973 premenovala na The Glitter Band. V tejto skupine účinkovali: John Rossall (trombón a a vedeúci zoskupnia), Gerry Shephard (sólová gitara a vokály), Pete Phipps (bicie a klávesy), Tony Leonard (ďalšie bicie), John Springate (basová gitara a vokály) a Harvey Ellison (saxofón). Na koncertoch skupina Glitterovi zabezpečovala hudobný sprievod, no v štúdiu sa na nahrávaní takmer kompletne podieľal Mike Leander, okrem dychových nástrojov, ktoré nahrávali Rossall s Ellisonom.
V roku 1973 sa Rossall obrátil na Leandera s myšlienkou, či by skupina nenahrala nejaký hudobný materiál bez Glittera. Leander súhlasil, no prvé nahrávky skupiny odmietol. Vrátili sa spolu so skupinou do nahrávacieho štúdia, kde vyprodukovali Lenderom vylepšenú verziu kompozície „Angel Face“. Kapela začala účinkovať ako nezávislá entita, v ktorej Tonyho Leonarda nahradil Pete Gill, ale aj ako sprievodná formácia Garyho Glittera. Skupina pred vydaním prvého sólového singlu zahrala niekoľko koncertných vystúpení, na ktorých hrali nové skladby ako aj coververzie piesní z 50. a 60. rokov 2. storočia. Ich nahrávka „Angel Face“, ktorú vydali u Bell Records v roku 1974 sa v UK Singles Chart dostala na štvrté miesto a predajom prekonala „Remember Me This Way“ od Garyho Glittera. V nasledujúcich rokoch 1974-76 vydali ďalšie hity a štyri úspešné albumy. Dňa 31. decembra 1974 Rossall so skupinou ukončil spoluprácu. Vedúcimi osobnosťami kapely sa stali Gerry Shephard, John Springate a Pete Phipps. Spevákom skupiny sa stal Springate, ktorý nahral s nimi baladické hity „Goodbye My Love“, „The Tears I Cried“ a „People Like You“.
V roku 1976, s príchodom éry punk rocku začala popularita skupiny Glitter Band upadať. Potom ako v tomto roku Springate so Shephardom v Notre Dame Hall videli koncert Sex Pistols uvedomili si, že ich čas už vypršal. Zmenili vydavateľa na CBS Records, neskôr prešli k Epic Records a pokúsili sa ešte viac odkloniť od ich príbuznosti ku Garymu Glitterovi tým, že si zmenili meno na „The G Band“. Ani pod týmto názvom kapely im nevyšiel singel, ktorý by sa stal hitom a tak v marci roku 1977 vydali, znovu ako The Glitter Band, Rossallovu a Shephardovu kompozíciu „Look What You've Been Missing“. V máji toho istého roku tejto skupine vyšiel ich posledný singel, „She Was Alright“. V septembri Phipps a Shephard vydali singel, „Gotta Get a Message Back To You“, už ako nová kapela, Air Traffic Control. Singel sa u firmy Epic, nestretol s komerčným úspechom.
V roku 1979 Shephard a Phipps pracovali s bývalým členom a hráčom na klávesy v kapele Sparks, Petrom Oxendalom, s ktorým nahrali pre trh v USA album Put Your Money Where Your Mouth Is. V roku 1980 obnovili The Glitter Band. Spojili sa s klávesistom, Eddym Spencem a Brien Jones nahradil Harveya pri saxofóne. V tomto čase sa k nim pridal aj basgitarista, Trevor Horn. Sporadicky spolu v priebehu 80. rokov pre rôznych vydavateľov produkovali hudobné nahrávky. V ich hudobnom zozname boli osvedčené nahrávky v štýle „best of“, zo zbierok toho najlepšieho, čo nahrali na svojom vrchole slávy z polovice 70. rokov.
V roku 1983 Rossall mal súdny spor za nedovolené používanie názvu „Glitter“ v názve svojej kapely, v roku 1997 sa do sporu dostal druhýkrát, potom ako stále porušoval súdny príkaz. Súd ho nakoniec potrestal podmienečným trestom na rok odňatia slobody v prípade, že názov „Glitter“ znovu pre svoju skupinu použije. Aj keď Rossall nemohol svoju skupinu nazývať „Glitter Band“, prezentovať svoju minulosť v súvislosti s históriou tejto hudobnej formácie mohol. Rossall a Harvey Ellison taktiež hrajú vo svojej skupine, s ktorou v roku 2008 vydali album Glitteresque. V decembri roku 2013 John Rossall vydal nový singel, glitterovsky stajlovanú pieseň „White Christmas“
Gitarista a spevák, Gerry Shephard a hráč na bicie a klávesy, Pete Phipps (účinkoval medzi rokmi 1982-85 s Eurythmics, XTC, Genesis a s The Stranglers) v roku 1987 zreformovali skupinu a úspešne s ňou účinkovali v Spojenom kráľovstve a v Európe. Mali spoločné turné aj s Garrym Glitterom až do ich rozchodu v roku 2001. Shephard bývalý hráč na bicie Tony Leonard vtedy založili jednu kapelu, zatiaľ čo Phipps pokračoval so svojou vlastnou skupinou. Pre hudobnú súťaž Eurovision Song Contest, ktorá sa konala v Spojenom kráľovstve v roku 2000 zložili Springate a Shephard speváčke Nicki Frenchovej pieseň „Don't Play That Song Again“.
Po smrti Shepharda v máji roku 2003, Leonard odišiel do Nórska, kde sa prestal sa venovať hudobnej kariére. Phipps a Rossall naďalej pokračovali so svojimi vlastnými kapelami na koncertných turné. Predtým, v roku 1992, sa spolu stretli ako hostia pri nahrávaní albumu Back In Denim od skupiny Denim. Pete Phipps a John Springate stále koncertujú s kapelou, ktorú nazývajú The Glitter Band. V apríli roku 2010 vystúpili v londýnskom klube Scala, kde boli ich špeciálnymi hosťami Angie Bowie and Adam Ant.